钦定古今图书集成/明伦汇编/官常典/第760卷 > 侯峒曾〈子元演 元洁〉 张锡眉 董用圆〈兄用广〉 马元
## 钦定古今图书集成/明伦汇编/官常典/第760卷 > 侯峒曾〈子元演 元洁〉 张锡眉 董用圆〈兄用广〉 马元

调　《唐全昌　》·夏云蛟

按《明外史》本传：“峒曾，字豫瞻，嘉定县人，给事中震晹
子也。举天启五年进士。顾秉谦欲召致之，畀以馆选。
峒曾不谒选而归。已授南京武选主事。丁父忧。崇祯
七年入都，兵部尚书张凤翼荐为职方郎中，峒曾辞，
改南京文选主事。陆文声讦张溥，御史倪元珙以右
溥罢去，山东亓玮代之。峒曾为言复社本末及文声”
无赖状。玮纳其言，祸得无蔓。由稽勋郎中迁江西提
学参议。给事中耿始然督赋至，监司以属礼见，峒曾
独与抗礼。益王势方炽，岁试黜两宗生，王怒，使人诮
让，峒曾不为动。江右人颂其公明，谓数十年所未有。
迁广东副使，不赴。起浙江右参政，分守嘉、湖。漕卒击
伤秀水知县李向中，峒曾请于抚按，捕戮首恶，部内
肃然。吏部尚书郑三俊举天下贤能监司五人，峒曾
与焉，召为顺天府丞，未赴而京师陷。福王时用为左
通政，辞不就。及南京覆，州县多起兵自保，嘉定士民
推峒曾为主，偕里人黄淳耀、张锡眉、董用圆、马元调、
唐全昌、夏云蛟等誓死固守。时城被攻，峒曾乞师于
吴志葵。志葵遣游击蔡祥以七百人来赴，一战失利，
束甲遁，外援遂绝，城中矢石俱尽。七月三日，大雨，城
隅崩，架巨木支之。明日，雨益甚，城大崩而遂破焉。峒
曾拜家庙，挈二子元演、元洁，并沉于池。锡眉举崇祯
三年乡试，尝却旅馆，奔妇，岁凶，请有司瘗道，殣千人。
故人叶生无嗣，为葬其两世。至是城破自经，妾何抱
女沈水死。用圆，天启元年举于乡，尝为秀水教谕，与
兄用广相师友，及是并赴水死。元调、全昌、云蛟，并诸
生。元调受学于邑人娄坚，有学行，时年已七十矣，皆
死之。全昌妻亦从死。其时聚众城守而死者，又有江
阴阎应元、昆山朱集璜之属。